|  |  |  |
| --- | --- | --- |
| ОПШТИ ПОДАЦИ | | |
| Основна школа |  | |
| Датум |  | |
| Разред и одељење | II1 | |
| Час по реду | Други | |
| Студент-предавач | Анђела Стевановић | |
| Учитељ-ментор |  | |
| ОПШТИ МЕТОДИЧКИ ПОДАЦИ | | |
| Наставна јединица | „Мајка Јову у ружи родила“, народна песма | |
| Наставна област | Књижевност | |
| Тип часа | Обрада | |
| Циљ часа | Доживљавање, разумевање и тумачење народне лирске песме „Мајка Јову у ружи родила“. | |
| Задаци часа   * Образовни * Функционални * Васпитни | * Доживљавање, разумевање и тумачење народне песме „Мајка Јову у ружи родила“. Продубљивање знања о народној књижевности. Продубљивање знања о успаванкама као песмама које припадају обичајним народним песмама. Увођење у интуитивно препознавање стилске фигуре поређење. * Развијање способности доживљавања, разумевања и тумачења успаванки. Оспособљавање ученика да користе стихове, тј. да цитирају (на почетном нивоу). Развијање способности јасног, природног и прецизног говорења. Оспособљавање ученика за усмерено и истраживачко читање. * Неговање љубави према читању народних лирских песама и разумевање истих. Поштовање односа према новорођенчету у српској традицији и народној књижевности. Богаћење речника. | |
| Наставне методе | Метода разговора, метода рада на тексту, метода усменог излагања, метода писаних радова | |
| Наставна средства | Двд, Читанка | |
| Уџбеници |  | |
| Литература | Милатовић, В. (2005): *Методика наставе српског језика и књижевности*, ЗУНС, Београд | |
| МЕТОДИЧКА СТРУКТУРА СА ВРЕМЕНСКОМ АРТИКУЛАЦИЈОМ | | |
| Мотивација | | 5 минута |
| Најава песме | | 1 минут |
| Интерпретативно читање | | 1 минут |
| Емоционална пауза | | 1 минут |
| Изражавање доживљаја | | 2 минута |
| Ужа локализација песме | | 2 минута |
| О народној књижевности | | 2 минута |
| Читање у себи и замишљање песничких слика | | 2 минута |
| Тумачење непознатих речи | | 3 минута |
| Анализа песме | | 20 минута |
| Синтеза | | 2 минута |
| Стваралачка примена подстакнута песмом | | 4 минута |
| ТОК ЧАСА | | |
| Мотивација | | Пуштам ученицима инсерт из цртаног филма „Маза и Луња“ у коме мајка успављује дете. Након одгледаног снимка, питам ученике да ли препознају из ког цртаног филма је део који су гледали. Питам их шта је чула Маза када је кренула уз степенице. „Шта је видела када је ушла у собу? Шта је радила жена? (Успављивала бебу.) На који начин? Како се зову песме које мајке певају деци да би их успавале? Да ли су вама ваше мајке певале пред спавање? Да ли се сећате неке песме? Да ли су вам можда причале приче или читале бајке? Које?“ |
| Најава песме | | Кажем ученицима да ћемо данас учити једну успаванку која се зове „Мајка Јову у ружи родила“ и пишем наслов на табли, а ученици у своје свеске. |
| Интерпретативно читање | | Кажем ученицима да затворе све пред собом, да се исправе и да ме пажљиво слушају. Изражајно читам песму (Прилог 2). |
| Емоционална пауза | | Правим кратку паузу након читања како би ученици средили своје утиске. |
| Изражавање доживљаја | | Питам ученике: „Шта сте замишљали док сам читала песму? Каква је осећања у вама пробудила ова песма?“ |
| Ужа локализација песме | | Показујем ученицима књигу *Антологија народне књижевности за децу* и кажем им да уколико им се свидела ова песма, да је могу пронаћи у тој књизи, као и многе друге песме, а књигу могу наћи у школској библиотеци. |
| О народној књижевности | | Питам ученике да ли знамо ко је написао ову песму. „На основу чега то закључујете?“ Кажем ученицима да у далекој прошлости људи нису знали да пишу па су смишљали песме и приче и усмено их преносили млађим генерацијама. Када се појавио Вук Караџић и његова азбука те песме су записане и захваљујући томе ми их данас можемо читати. Кажем ученицима како су раније мајке певале својој деци успаванке да их заштите од злих снова и кошмара и како би се деца пробудила здрава из сна. |
| Читање у себи и подвлачење непознатих речи | | Кажем ученицима да отворе своје Читанке, да прочитају песму у себи и да обичном оловком подвуку речи које им нису познате. |
| Тумачење непознатих речи | | Питам ученике које речи им нису познате? Најпре питам да ли неко зна шта значи та реч, уколико нико не зна, кажем им да прочитају цео стих, а ако не разумеју и даље, објашњавам непознату реч. Делим ученицима листић са непознатим речима (Прилог 2). |
| Анализа песме | | Кажем ученицима: „Хајде да прочитамо прва два стиха. Ко ће да прочита? Кога је мајка родила? Где га је мајка родила? Да ли вам је то необично? Због чега? Где обично мајке рађају децу? Каква је ружа? Какав је то цвет? Колики је то цвет? Замислите сада Јову кога је мајка родила у ружи? Колика је беба када је стала на лист руже?  *Овим питањима наводим ученике да схвате да је беба када се роди мала и крхка.*  Хајде да прочитамо трећи стих. Ко је дочекао прво Јову? Шта је вила урадила? Зашто баш вила? Чиме га повија? Зашто баш свилом? Каква је свила? Да ли је и вас вила повијала? Шта нам то говори?  *Наводим ученике да схвате да је беба нежно створење, да јој мајка жели све најбоље и да је зато вила повија у најфинији материјал.*  Хајде да прочитамо следећи стих. Ко је задојио Јову? Чиме га је пчела задојила? Шта мислите, због чега га је пчела медом задојила? Какав је мед? Шта мајка жели свом детету кад каже да га је пчела медом задојила?  *Наводим ученике да схвате да мајка свом детету жели „сладак“ живот.*  Хајде да прочитамо следећи стих. Шта је урадила ластавица? Шта су вама причали родитељи, ко је вас прво држао у крилу кад сте се родили? Кад се бебе роде, ко их први узме у наручје? Како се бебе осећају у мајчином наручју? Зашто је Јову ластавица покривала? Да ли је он био сигуран и заштићен?“ Кажем ученицима да ластавица означава заштиту и сигурност. „Па је ли вам јасно зашто је мајка певала да њега ластавица крилом покрива? Хајде да прочитамо следећи стих. Шта жели мајка свом детету? Каква је ружа? Зашто „румен као ружа“? А зашто румен? Замислите сада бебу чији су образи румени. Шта нам то говори о њој?  *Наводим ученике да схвате да бити „румен као ружа румена“ значи бити здрав.*  Хајде да прочитамо следећи стих. Каква је вила? Какве су иначе виле? А шта значи кад кажемо бела вила? Каква је та вила?  *Наводим ученике да је вила симбол чистоте и доброте.*  Хајде да прочитамо следећи стих. Шта раде иначе пчеле? (Сакупљају мед.) Где га сакупљају? Шта мислите како се оне врате у своју кошницу, да ли знају да се врате у своју кошницу? Шта нам то говори, какве су пчеле? Да ли је вама неко некад рекао да сте вредни и паметни као пчелице? Шта жели мајка свом детету кад каже: „Нек је радин к'о пчела малена?“  *Наводим ученике да је пчела симбол вредноће и памети.*  Хајде да прочитамо следећи стих. Шта је ластавица? Каква је то птица? Шта мајка жели када каже: „Нека је хитар као ластавица“? У ком смислу мајка жели свом детету да буде хитро? Да брзо трчи? *Наводим ученике да схвате да је ластавица симбол брзине и спретности. Да „бити хитар“ као ластавица не значи само бити брз, већ брзо и спретно пролазити кроз цео живот.*  Хајде сада да погледамо последња четири стиха. Како почињу ови стихови? Зашто мајка то понавља?  *Наводим ученике на јаку жељу мајке која је у песми представљена понављањем речи „Нек је“.*  Шта свака мајка жели свом детету? Шта вама желе ваше мајке? Да ли је ова успаванка може да се пева само бебама које се зову Јова? Да ли можемо да певамо неком Миши? Или Јовани? Мислите ли да су је раније мајке певале само деци која се зову Јова?  *Наводим ученике да је ова успаванка посвећена свој деци, да је свака мајка може певати свом детету.*  Замислите сада мајку како пева ову успаванку Јови? Како је пева? Каквим гласом?  *Наводим ученике да схвате да се успаванке певају нежним тихим гласом.* |
| Синтеза | | Питам ученике ко жели да прочита успаванку као да је чита некој беби. |
| Стваралачка примена подстакнута песмом | | Кажем ученицима да напишу у неколико реченица шта би они пожелели некој беби која се родила у њиховој породици. |
| Прилози  Прилог 1.  Прилог 2. | | Мајка Јову у ружи родила  Мајка Јову у ружи родила,  Ружица га на лист дочекала,  Бела вила у свилу повила,  А пчелица медом задојила,  Ластавица крилом покривала.  Нек је румен к'о ружа румена,  Нек је бео к'о бела вила,  Нек је радин к'о пчела малена,  Нек је хитар као ластавица!  Непознате речи  радин – радан, вредан  хитар – брз |
| Изглед табле | | *Мајка Јову у ружи родила*  *-народна песма* |